Κανονισμός (ΕΚ) αριθ. 1816/2002 της Επιτροπής

της 11ης Οκτωβρίου 2002

περί μειώσεως, για την περίοδο εμπορίας 2002/03, των ποσών της ενίσχυσης στους παραγωγούς ορισμένων εσπεριδοειδών λόγω υπέρβασης του ορίου μεταποίησης σε ορισμένα κράτη μέλη

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (EK) αριθ. 2202/96 του Συμβουλίου, της 28ης Οκτωβρίου 1996, περί καθεστώτος ενίσχυσης των παραγωγών ορισμένων εσπεριδοειδών(1), όπως τροποποιήθηκε τελευταία από τον κανονισμό (EK) αριθ. 1933/2001 της Επιτροπής(2), και ιδίως το άρθρο 6,

Εκτιμώντας τα ακόλουθα:

(1) Το άρθρο 5 παράγραφος 1 του κανονισμού (EK) αριθ. 2202/96 θέσπισε, για ορισμένα εσπεριδοειδή, ένα κοινοτικό όριο μεταποίησης, που κατανέμεται μεταξύ των κρατών μελών, σύμφωνα με το παράρτημα II του εν λόγω κανονισμού. Όταν γίνεται υπέρβαση του κοινοτικού ορίου, τα ποσά της ενίσχυσης που εμφαίνονται στο παράρτημα Ι του κανονισμού (EK) αριθ. 2202/96 μειώνονται σε κάθε κράτος μέλος στο οποίο διαπιστώθηκε υπέρβαση του αντίστοιχου ορίου μεταποίησης. Η υπέρβαση του ορίου υπολογίζεται με βάση τον μέσο όρο των μεταποιημένων ποσοτήτων με ενίσχυση κατά τη διάρκεια των τριών περιόδων εμπορίας που προηγούνται αυτής για την οποία πρέπει να καθοριστεί ενίσχυση.

(2) Σύμφωνα με το άρθρο 23 παράγραφος 1 στοιχείο γ) του κανονισμού (EK) αριθ. 1092/2001 της Επιτροπής, της 30ής Μαΐου 2001, περί λεπτομερειών εφαρμογής του κανονισμού (EK) αριθ. 2202/96 του Συμβουλίου περί καθεστώτος ενίσχυσης των παραγωγών ορισμένων εσπεριδοειδών(3), όπως τροποποιήθηκε από τον κανονισμό (ΕΚ) αριθ. 350/2002(4), τα κράτη μέλη έχουν κοινοποιήσει τις ποσότητες πορτοκαλιών που μεταποιήθηκαν με ενίσχυση. Με βάση αυτά τα δεδομένα, διαπιστώθηκε υπέρβαση 982 τόνων από το κοινοτικό όριο μεταποίησης. Εντός της εν λόγω υπέρβασης, διαπιστώθηκε υπέρβαση του ορίου για την Ιταλία. Συνεπώς, τα ποσά της ενίσχυσης για τα πορτοκάλια που εμφαίνονται στο παράρτημα Ι του κανονισμού (EK) αριθ. 2202/96 για την περίοδο εμπορίας 2002/03 πρέπει να μειωθούν κατά 1,25 % στην Ιταλία.

(3) Σύμφωνα με το άρθρο 23 παράγραφος 1 στοιχείο γ) του κανονισμού (EK) αριθ. 1092/2001, τα κράτη μέλη έχουν κοινοποιήσει τις ποσότητες γκρέιπ φρουτ και φραπών που μεταποιήθηκαν με ενίσχυση. Με βάση αυτά τα δεδομένα, διαπιστώθηκε υπέρβαση 155 τόνων από το κοινοτικό όριο μεταποίησης. Εντός της εν λόγω υπέρβασης, διαπιστώθηκε υπέρβαση των ορίων για την Ισπανία, τη Γαλλία, την Ελλάδα και την Ιταλία. Συνεπώς, τα ποσά της ενίσχυσης για τα γκρέιπ φρουτ και τις φράπες που εμφαίνονται στο παράρτημα Ι του κανονισμού (EK) αριθ. 2202/96 για την περίοδο εμπορίας 2002/03 πρέπει να μειωθούν κατά 59,09 % στην Ισπανία, κατά 26,23 % στη Γαλλία, κατά 11,47 % στην Ελλάδα και κατά 28,35 % στην Ιταλία.

(4) Σύμφωνα με το άρθρο 23 παράγραφος 1 στοιχείο γ) του κανονισμού (EK) αριθ. 1092/2001, τα κράτη μέλη έχουν κοινοποιήσει τις ποσότητες μικρών εσπεριδοειδών που μεταποιήθηκαν με ενίσχυση. Με βάση αυτά τα δεδομένα, διαπιστώθηκε υπέρβαση 15538 τόνων από το κοινοτικό όριο μεταποίησης. Εντός της εν λόγω υπέρβασης, διαπιστώθηκε υπέρβαση του ορίου για την Ιταλία. Συνεπώς, τα ποσά της ενίσχυσης για τα μικρά εσπεριδοειδή που εμφαίνονται στο παράρτημα Ι του κανονισμού (EK) αριθ. 2202/96 για την περίοδο εμπορίας 2002/03 πρέπει να μειωθούν και κατά 10,64 % στην Ιταλία.

(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης νωπών οπωροκηπευτικών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Όσον αφορά την Ιταλία, για την περίοδο εμπορίας 2002/03, τα ποσά της ενίσχυσης στο πλαίσιο του κανονισμού (EK) αριθ. 2202/96 για τα πορτοκάλια που αποστέλλονται στη μεταποίηση εμφαίνονται στο παράρτημα Ι.

Άρθρο 2

Όσον αφορά την Ισπανία, την Ελλάδα και την Ιταλία, για την περίοδο εμπορίας 2002/03, τα ποσά της ενίσχυσης στο πλαίσιο του κανονισμού (EK) αριθ. 2202/96 για τα γκρέιπ φρουτ και τις φράπες που αποστέλλονται στη μεταποίηση εμφαίνονται στο παράρτημα II.

Άρθρο 3

Όσον αφορά την Ιταλία, για την περίοδο εμπορίας 2002/03, τα ποσά της ενίσχυσης στο πλαίσιο του κανονισμού (EK) αριθ. 2202/96 για τα μικρά εσπεριδοειδή που αποστέλλονται στη μεταποίηση εμφαίνονται στο παράρτημα IIΙ.

Άρθρο 4

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 11 Οκτωβρίου 2002.

Για την Επιτροπή

Franz Fischler

Μέλος της Επιτροπής

(1) ΕΕ L 297 της 21.11.1996, σ. 49.

(2) ΕΕ L 262 της 2.10.2001, σ. 6.

(3) ΕΕ L 150 της 6.6.2001, σ. 6.

(4) ΕΕ L 55 της 26.2.2002, σ. 20.

ΠΑΡΑΡΤΗΜΑ I

>ΘΕΣΗ ΠΙΝΑΚΑ>

ΠΑΡΑΡΤΗΜΑ II

>ΘΕΣΗ ΠΙΝΑΚΑ>

ΠΑΡΑΡΤΗΜΑ III

>ΘΕΣΗ ΠΙΝΑΚΑ>